Mans aangerand, vrou verkrag tydens plaasaanvalArgieffoto: Lorraine Claasen Twee mans is aangerand en ŉ vrou verkrag toe drie aanvallers Woensdag in die vroeë oggendure op ŉ plaas noord van Pretoria toegeslaan het. Die aanvallers het die plaas in die Apiesrivier-gebied betree deur die omheiningsdrade te knip. Hulle is daarna na die werkers se woonkwartiere waar twee mans en ŉ vrou woon. Wayne Alberts, eienaar van die plaas, het aan Maroela Media gesê een van die aanvallers was met ŉ vuurwapen gewapen, terwyl een van die ander ŉ skerp voorwerp by hom gehad het. “Dit was omstreeks 01:00 toe hulle by die kwartiere ingekom het. Hulle het ŉ breekyster en boutsnyer by hulle gehad – hulle het duidelik gereed om in te breek gekom,” het Alberts gesê. “Hulle het die werkers aangerand en verniel. Hulle het ook die vrou verkrag. Daarna het hulle al drie werkers vasgebind en hulle die plaas in gevat. Hulle het komberse oor hulle gegooi en vir hulle gesê hulle beter doodstil bly of hulle gaan hulle doodmaak. Toe hulle loop, het een van die aanvallers vir hulle gesê: ‘God bless you.’” Volgens Alberts is die slagoffers se selfone, kos, klere en selfs skoene geroof. Die werkers kon daarin slaag om hulle voete los te wikkel en het na Alberts se huis gegaan om hulp te kry. Hy het omstreeks 02:00 wakker geword toe hy hulle hulpkrete buite die huis hoor. “Ons het dadelik die aanvallers se spoor gevolg, maar dit lyk asof hulle te voet uit die plaas gevlug en toe deur ŉ voertuig opgelaai is. Die polisie was blitsvinnig op die toneel en het gehelp om hulle na te spoor,” sê Alberts. “Ons het langs die aanloopbaan op die plaas ŉ plek gekry waar hulle duidelik gesit en ons dopgehou het. Daar was sigaretstompies en hulle het ook ŉ skroewedraaier daar agtergelaat.” Alberts sê hy is dankbaar dat niemand ernstig seergekry het nie, maar baie ontsteld oor die trauma wat die slagoffers deur is. “Hulle werk al lank vir my. Die twee mans kom seker al 15 jaar saam met my en die vrou werk al die afgelope drie jaar hier. Sy is nog jonk, in haar 30’s, en het twee klein kinders. Wat gebeur het, is verskriklik.” Marius Müller, nasionale operasionele koördineerder van AfriForum, het die voorval aan Maroela Media bevestig. Kapt. Rebecca Phathlane, woordvoerder van die polisie, het Woensdagoggend gesê sy wag steeds vir volledige terugvoer oor die voorval en sal later meer inligting kan bekendmaak.